
З А К О Н
О ИЗМЕНАМА И ДОПУНама ЗАКОНА О ПЛАНИРАЊУ И ИЗГРАДЊИ

Члан 1.
У Закону о планирању и изградњи („Службени гласник РС”, бр. 72/09, 81/09 – исправка, 64/10 – УС, 24/11, 121/12, 42/13 – УС, 50/13 – УС, 98/13 – УС, 132/14, 145/14, 83/18, 31/19, 37/19 – др. закон, 9/20, 52/21, 62/23 и 91/25), у члану 2. став 3. брише се. 

Члан 2.

У члану 53а став 8. после речи: „прикључака на инфраструктурну мрежу,” додају се речи: „као и у случају грађења соларне електране до 1 МW за сопствене потребе у оквиру привредно-индустријског комплекса, без могућности даље испоруке на дистрибутивни систем односно део дистрибутивног система, укључујући и радове на премештању постојећег прикључка, ако се ти радови изводе искључиво за потребе те електране,”. 

После става 8. додаје се став 9, који гласи:

„Уколико се објекти привредно-индустријског комплекса из става 8. овог члана налазе у заштитном појасу линијских инфраструктурних објеката, за грађење соларне електране до 1 МW прибављају се услови управљача линијске инфраструктуре.”.

Члан 3.

У члану 69. став 2. речи: „30 kV” замењују се речима: „35 kV”.

Члан 4.

У члану 88. став 13. мења се и гласи:

„Као пројекти од посебног значаја за Републику Србију могу бити утврђени само они пројекти који су, у складу са прописом којим се уређује оцена и праћење капиталних пројеката, усвојени на листи пројектних идеја, односно на другој листи коју усваја комисија надлежна за капиталне пројекте.”.

После става 15. додају се ст. 16-19. који гласе:

„Шумско земљиште на којем је шума оштећена или уништена пожаром, задржава намену одређену планским документом коју је имало пре настанка пожара, а чињеница да је шума оштећена или уништена пожаром не може представљати основ за промену намене земљишта у грађевинско земљиште.

Изузетно од става 16. овог члана, промена намене уништеног или оштећеног шумског земљишта може се извршити када је то неопходно ради реализације пројекта за који је, у складу са законом, утврђен јавни интерес, односно ради изградње објеката јавне инфраструктуре, као и када промена намене шумског земљишта произлази из режима заштите и управљања заштићеним подручјем, а у складу са законом којим се уређује заштита природе.

Промена намене земљишта из става 17. овог члана спроводи се искључиво изменом планског документа, у поступку прописаним законом.

Шума, односно шумска површина оштећена или уништена пожаром обнавља се у складу са прописима којима се уређују шуме и шумско земљиште.”.
Члан 5.

У члану 145. став 2. после речи: „који је доставио потребну техничку документацију,” додају се речи: „решење о сагласности на План управљања отпадом од грађења и рушења,”.

Члан 6.

У члану 168. став 2. тачка 3) речи: „План управљања грађевинским отпадом” замењују се речима: „решење о давању сагласности на План управљања отпадом од грађења и рушења”.

Став 7. мења се и гласи:

„Доказ о складиштењу отпада од грађења и рушења за објекте за које се израђује План управљања отпадом од грађења и рушења, доставља се органу који је издао решење из става 3. овог члана.”.

Члан 7.

Овај закон ступа на снагу наредног дана од дана објављивања у „Службеном гласнику Републике Србије”.

